Ľ. Vážny, minister dopravy, pôšt a telekomunikácií SR: (2010-01-20):
V prvom rade mal som to isté, čo Tibor Mikuš mal, že z 34 podpísaných poslancov, ktorí dali návrh na moje odvolanie, podľa mňa veľká väčšina to ani nečítala, pretože nielen poplietli dátumy, kedy boli tendre uskutočnené, ale podplietli si aj mýty s mýtom a rôzne iné pravopisné chyby, čo ma zaráža, a naozaj v elektronickom mýtnom systéme nie je 100-tisíc transakcií, ale denne 1 200-tisíc transakcií prebieha. Čiže je to ozaj obrovský systém, zložitý systém a nie je jednoducho ho urobiť. Čo sa týka tendra, toho tu odznelo už strašne veľa, nechcem to nejako hlboko komentovať, ale naozaj tender bol trikrát urobený. Prvýkrát bola súťaž vyhlásená 19. 7. 2007 a zverejnené bolo oznámenie o postupe v Úradnom vestníku Európskej únie a zároveň Národná diaľničná spoločnosť zverejnila profil s podmienkami účasti a informáciami kvalifikácií. Mali sme obavu z toho, že vzniká riziko, že súťaž bude napadnutá, pretože by mohol byť porušený princíp rovnakého prístupu k informáciám, a preto sme dali tento tender zrušiť a, samozrejme, vyvodil som dôsledky, takže bol člen predstavenstva, ktorý toto zverejnil, odvolaný zo svojej funkcie. Následne bola 3. 9. 2007 vyhlásená nanovo súťaž Národnou diaľničnou spoločnosťou a tam boli zase problémy v počte znakov, ktoré v prílohe vedel vestník zverejniť, a museli sme, takisto tam došlo k určitým omylom nie z našej úrovne alebo z úrovne NDS, ale takisto pre čistotu tendra sme museli aj toto oznámenie stiahnuť. A potom následne bola 27. 9. 2007 vyhlásená tá súťaž, ktorá už potom bola vyhlásená zákonným spôsobom a bez chýb. Myslím, že veľká väčšina nevie, čo je to takýto megatender, ako je tender na mýto, len súťažné podmienky mali vyše 2 000 strán a jednoducho nie je jednoduché takýto megatender, ktorý na Slovensku ešte nebol zrealizovaný, urobiť ho bez chýb. Samozrejme, že potom nasledovali všetky tie procesy a tie odvolania neúspešných, ale nikdy nepadla ani jedna otázka, ktorú ja stále hovorím, keď hovoríte, že sme nekorektným spôsobom vylúčili tých neúspešných, lebo nesplnili podmienky účasti, nikdy nepadla ani jedna otázka, prečo nesplnili podmienky účasti, keď je to taký veľký tender, prečo si nedali záležať na tom, aby splnili podmienky účasti, aby komisii nenahrali to, aby ich mohla vylúčiť. Každý len hovorí, aká krivda sa stala. Ale tá krivda je potvrdená 13 námietkovými konaniami a z 9 žalôb podaných na krajský súd alebo na krajské súdy do rôznych senátov bolo 7 žalôb zamietnutých. Takže ešte raz, treba mne odpovedať na to, keď je ten tender zlý, prečo nesplnili podmienky účasti? Určite mi dáte za pravdu, že komisia si nevymyslela argumenty, jednoducho komisia pozerala ponuky a zistila, že nesplnili podmienky, nemala inú možnosť, ako ich vylúčiť, pretože náš zákon, ale ani európske zákony v takomto tendri nepripúšťajú nejakú licitáciu, ale doplnenie podmienok. Myslím, že to väčšina z vás pozná. Veľa slov tu zaznelo ohľadne chaosu, mne by bolo lepšie, aby, alebo ľahšie, keby ste si splnili, predchádzajúca vláda, svoj záväzok, ktorý ste dali bankám, a spustili elektronické mýto 1. 1. 2007, keby ste ten „chaos“ urobili vy. Nenašli ste odvahu na to, aby ste takýto megatender spustili, našli ste len odvahu na to, aby ste podpísali úverové zmluvy na Národnú diaľničnú spoločnosť na 17,2 mld. Sk, aby ste dali záväzok financujúcim bankám, že 1. 6. 2006 spustíte skúšobnú prevádzku na mýto a 1. 1. 2007 spustíte ostrú prevádzku na mýto. Takže pozrite sa do zrkadla všetci a hľadajte chybu niekde inde. Pretože ja keď som nastúpil do funkcie, musel som veľmi rýchlo spracovať zákon o elektronickom systéme mýta, musel som veľmi rýchlo pod mojím dohľadom urobiť architektúru celého systému, urobiť tender, postaviť tento systém a našťastie sa nám ho podarilo spustiť od 1. 1. 2010. Takže treba sa pozrieť objektívne aj na seba. Samozrejme, ako som už povedal, len 1 200-tisíc transakcií denne prechádza medzi palubnou jednotkou cez satelit do centra zberu informácií a takisto ďalšie stotisíce transakcií sú rôznym iným spôsobom. My sme sa snažili a aj sme predpokladali, že bude mať naozaj pôrodné bolesti tento systém, ale takú medializáciu tohto systému som – sa priznám – ani aj nečakal. Pretože napríklad platobné karty sa tu medializovali, že sa nedajú používať. Keď sme zisťovali hlbšie, tak sme zistili, že prevádzkovateľ platobných kariet, čo môže byť rôzna iná, hocijaká firma palivových kariet, sprístupnil vodičovi alebo dopravnej firme iba určitý štandard tejto palivovej karty. Konkrétne to znamená, že palivová karta bola vybavená štandardom na nákup pohonných hmôt a olejov, ale nebola vybavená na nákup mýta. Každý vodič prišiel na čerpaciu stanicu, chcel si zaplatiť mýto svojou palivovou kartou, keďže ho systém nepustil, tak hneď nadával na systém a zas sa nepozrel na seba alebo na svojho dopravcu, na majiteľa dopravnej firmy a ten sa nepozrel na to, čo vlastne má zakontrahované s tým prevádzkovateľom palivových kariet, ale zase bol na vine zlý systém, pretože nefunguje. A zase sa len rozvíjali témy ako „chaos“ a takéto nezmysly. Takisto tie rady na hraniciach, trvám na tom, že sme mali dostatočnú kampaň zo strany prevádzkovateľa. Ja osobne som cca 40 listov dva mesiace pred spustením mýta poslal všetkým ministrom v okolitých krajinách, takisto cez ministerstvo zahraničných vecí, kde som ich vyzval, aby informovali aj svoje dopravné združenia, že niečo takéto sa deje. Mohli si zabezpečiť elektronický nákup jednotiek, nemuseli čakať v radoch a verte mi, že každá krajina takéto rady absolvovala. Čo sa týka predraženia, ja už som to viackrát hovoril, že cena za kilometer nášho mýta vychádza veľmi dobre, mám tu aj ten graf, ale to vás zrejme nebude zaujímať, kde Slovensko má cca 28-tisíc eur na kilometer vybudovania systému, Rakúsko má 36-tisíc, Nemecko 53-tisíc a Česko blízko 70 tisícom. Samozrejme, zase môžete pochybovať, že my tam máme aj cesty I. triedy, ale keď akúkoľvek mierku zoberiete, či na počet obyvateľov, alebo na plochu územia, vždy to vychádza lacnejšie na Slovensku zavedením mýtneho systému. Odznelo tuto, že vlastne my sme o 180 mil. eur pripravili Slovensko za to, že sme spustili mýtny systém s ročným omeškaním. Je potom ale namieste otázka, prečo ste nesplnili svoj záväzok, ktorý ste dali bankám, a prečo ste nespustili mýtny systém 1. 1. 2007? A keď si na tú otázku odpoviem, vy ste potom obrali Slovensko o 360 mil. eur, lebo za vašej éry mýto meškalo dva roky. Čo sa týka, veľa vecí tu odznelo ohľadne matematiky a nejakých takýchto nezmyslov, pokúsim sa veľmi stručne to zhrnúť. V roku 2010 by mal mýtny systém generovať 180 mil. eur, to sú predpoklady, a splátka je 87 mil. eur, čo znamená 45 % ceny získanej z prevádzky alebo zisku z mýta. Ale počas 13-ročnej životnosti tohto kontraktu, to už zase nikto nepovedal, v roku 2022 by mali byť tržby 285 mil. eur a splátka je 39 mil. eur, to znamená necelých 15 %. To znamená, mýtny systém je nastavený tak, že áno, prvé počiatočné 3 roky je tá splátka pomerne veľká, ale tá potom už klesá a osciluje pod 20 %. Pretože sme si zadefinovali, že prevádzkové náklady nesmú byť vyššie po jeho ukončení ako 15 % z tržby, ktorá sa z mýta vyťaží, lebo ináč by mýto naozaj stratilo svoj zmysel. Čiže neobávajte sa, v tom dlhodobom procese je mýto naozaj veľkým prínosom pre štát. A ak splatíme úvery tie, ktoré ste zobrali vy, a podotýkam, že pritom pri tvorbe zákona o Národnej diaľničnej spoločnosti ste deklarovali, ale aj v zákone to bolo, pokiaľ si dobre pamätám, že 4 roky budete, bude, vznikne štvorročná kapacita na čerpanie úverov pre Národnú diaľničnú spoločnosť. To znamená cca 16 mld. korún, to znamená 4 mld. korún ročne, a nad rámec tejto kapacity prvý rok ste vyčerpali 17,2 mld. korún, asi ste sa obávali, že za sebou nesmiete nikomu nechať ani halier. Pretože ja keď som prišiel, som našiel NDS úverovo vyčerpanú a nevedeli sme nájsť zdroje a mal som nôž na krku od bánk, ktoré hrozili crossdefaultu NDS, keď nespustíme urýchlene mýto. Čiže chcel by som, aby ste sa pozreli najmä na seba v tomto. Čo sa týka vynútených ústupkov protestujúcim, nenazval by som to vynútené ústupky protestujúcim. Je to citlivé riešenie a je to citlivý celý proces, stále som presvedčený, že tento protest nebol v súlade so zákonom, stále som presvedčený, že tento protest sa nemal spolitizovať a bol výrazne spolitizovaný a všetky tieto problémy, ktoré sme teraz riešili, vieme to aj dokladovať, sme riešili s ČESMAD-om, riešili sme s Asociáciou dopravcov. Čo sa týka spotrebnej dane, takisto vieme zdokladovať listami, že sme riešili aj s ministerstvom financií. Samozrejme, hľadali sme cestu, ako pomôcť systému, dať ho do praxe. Ale prísne sa odďaľujem od toho, že by sme o týchto problémoch nevedeli a že sme ich nechceli riešiť. Ale sú to problémy z praxe, ktoré sme sa snažili doriešiť. Nechceli sme riešiť také požiadavky a nechceme riešiť také požiadavky, ktoré znejú na to „zrušme mýto“, ktoré znejú na to „zrušme spoplatnenie ciest I. triedy“, lebo je to chronicky známe, čo stále hovorím, že naozaj dôjde k demolácii ciest I. triedy a doplatíme na to, Slovensko. A ja, ako aj vláda Slovenskej republiky máme zodpovednosť aj za iné oblasti hospodárenia Slovenska, nielen za to, aby sme zrušili cez spoplatnenie ciest I. triedy a ozaj by sme zdemolovali a občania by ani nevedeli bezpečne prejsť cez cestu I. triedy. A za pravdu týmto predpokladom dáva tá skutočnosť, že keď došlo k nespoplatneniu ciest I. triedy na to dvojtýždňové obdobie, dochádza k nárastu tranzitu po týchto cestách medzi 20 a 30 percentami, čo je vážny zásah. Dostávame veľké množstvo sťažností a listov od samosprávy, ale aj od občanov na praskajúce domy, ja to stále hovorím a je to pravda, a ako aj na bezpečnosť a život týchto občanov a, samozrejme, aj environmentálne záťaže v týchto lokalitách. To, že bol spolitizovaný tento protest, svedčí o tom aj to, že stále kladiem legitímnu otázku: Kde boli títo protestujúci dopravcovia, keď predchádzajúca vláda 5-krát zvýšila spotrebnú daň? Na toto nemám jasnú odpoveď. Naozaj vtedy boli doma, boli spokojní, ale zrazu, keď sa tu zavádza mýto a znižuje sa spotrebná daň, je tu obrovský protest. Čo sa týka doriešenia toho problému, je to naozaj citlivý problém. Filozofia naša bola taká istá, ako je v iných krajinách, ktoré majú mýto zavedené. Verte mi, že v žiadnej krajine nie je mýto rozdelené po metri, po desiatich ani po kilometri, ale je po úsekoch. To znamená, išli sme touto istou logikou, že ideme rozdeliť spoplatnené úseky a spoplatnenú sieť cestnú na úseky a naozaj – a to by ste vy ako zákonodarcovia mali veľmi dobre vedieť – 13. 12. 2006 bol schválený zákon v Národnej rade o elektronickom mýte, účinný bol od 1. 4. 2007, kde bola koncepcia úsekov riešená. Samozrejme, potom sme ju o pol roka doplnili, aby sme to zjednoznačnili, ale vyhláškou č. 413/2007 z 1. 9. 2007 boli rozdelené úseky, ktoré sa menili len ozaj kozmeticky, 99 % týchto úsekov ostalo od septembra 2007 tak, ako boli vtedy zadefinované. Takisto sa pýtam, kde boli všetci títo oponenti, ktorí nám potom 30. 12., 29. mi oznámili a 30. 12. mi prišli povedať, že oni nechcú podľa úsekov, ale chcú inak. Samozrejme, hľadali sme riešenie, pretože nikdy nebolo naším cieľom zaťažiť tzv. malých dopravcov, vždy sme hľadali cestu, ako vyhovieť týmto požiadavkám. Pretože naozaj a ja osobne si vážim prácu aj malých dopravcov a viem, že nie je to jednoduché zvládnuť tú situáciu. Lenže nemôžeme potrieť systém elektronického mýta, ktorý aj vy tak deklarujete, že nikto ho nepotiera, nikto ho nespochybňuje, a našli sme tú cestu, ktorú sme našli. Túto cestu podľa môjho názoru budú kopírovať aj ostatné krajiny, pretože tá cesta je geniálna, pretože v jednoduchosti sú geniálne riešenia. A som presvedčený, že bude uspokojená aj táto posledná požiadavka ohľadne spravodlivého prejdenia. Pretože to spravodlivé sa aj v Európe vníma tak, že nezaplatíš známku a jazdíš nie podľa prejdenej vzdialenosti, ale zaplatíš po jednotlivých úsekoch to, čo si prešiel, ale nikto sa už nebaví o tom, či si prešiel z 10-kilometrového úseku kilometer alebo kilometer a pol. Ale našli sme aj na toto riešenie a stíchnu všetky technické problémy, ostanú len problémy politické, resp. ten problém zrušenia mýta a nespoplatňovania ciest, čo je zasa dôsledok toho, čo ste nám zanechali, ako som pred chvíľou povedal, 17,2 mld. úverov a nôž od bánk na krku, že rýchlo zaveď mýto. Čo sa týka mojej osoby a môjho vkladu do toho, pýtam sa, čo ste urobili vy? Osobne som presvedčený, že sme výrazne naštartovali Operačný program Doprava, že sme výrazne naštartovali výstavbu diaľnic a rýchlostných ciest. Rezort, ktorý vediem, je naozaj náročný a je citlivý aj na tendre. Rezort robí cca 250 tendrov ročne a cca 2 000 nižších obstarávaní ročne s tým, že za moje funkčné obdobie sme robili štyri tzv. megatendre, jeden z nich je mýto a ďalšie tri PPP projekty. Podľa môjho názoru nemáte ani šajnu o tom, čo je tender na mýto, nemáte ani šajnu o tom, čo je to proces PPP. Som hrdý na to, čo tu odznelo, že sme dostali tú významnú cenu od PFI, to je Project Finance International, ktorý je 15 rokov lídrom na svetovom trhu odborných finančných revue, ktorý komplexne pokrýva informácie zo sveta financií, developmentu, priemyslu a dopravy, ktorý 15 rokov sleduje všetky takéto významné kontrakty a vo svojej databáze má cca 17 000 projektov za tých 15 rokov z celého sveta. Som hrdý na to, že takáto všetkými uznávaná autorita udelila bez môjho pričinenia, to čestne vyhlasujem, nášmu projektu R 1 Infraštruktúrny deal roka. (Potlesk.) Je to veľké ocenenie nielen pre mojich kolegov, pre mňa, ale aj pre Slovensko. A vy to môžete znevažovať, ako chcete, ale naozaj svet hovorí niečo iné ako vy. Na záver chcem len zdôrazniť, že mýto nie je strašiak, ale nástroj. Mýto je nástroj na to, aby sme budovali rýchlejšie a viac, aby sme vedeli udržiavať, samozrejme, ak splatíme tie úvery, ktorými ste to zaťažili, ale to sa už vyrieši v najbližších troch rokoch a časť z toho pôjde aj na výstavbu. Podľa môjho názoru nemáte naozaj ani etické, ani morálne, ani odborné právo kritizovať, nemáte právo dávať návrh na moje odvolanie ani etické, ani morálne, ani odborné. A na záver len chcem zdôrazniť, že naša vláda, vláda Roberta Fica, si uvedomuje určitú záťaž mýtnym systémom, preto sme pristúpili aj k spotrebným daniam, preto hľadáme korektné riešenia pre dopravcov a vyriešili sme tieto riešenia a naozaj vidíme za celým popri videní pomoci ľuďom, pomoci človeku aj systém ten, aby sa naštartovala výstavba, aby sme našli systémové nástroje na výstavbu, pretože bez diaľničnej siete nebude rozvoj Slovenska a jednoducho toto je nástroj, aby sme túto diaľničnú sieť urýchlili. Ďakujem vám za pozornosť. (Potlesk.)